C 230/228
SK
Úradný vestník Európskej únie
30.6.2023
Vína s CHZO „Pays d’Hérault“ sa vyrábajú vo všetkých troch farbách, pričom červené tvoria väčšinu (50 % výroby), hoci v súčasnosti výrazne vzrastá aj objem ružových vín a vyrábajú sa aj biele vína.
Vína s chráneným zemepisným označením „Pays d’Hérault“ vznikajú sceľovaním tradičných odrôd regiónu, ktorými sú Grenache, Carignan, Cinsault a Mourvèdre.
Vysádzaním odrôd pochádzajúcich z iných francúzskych vinohradníckych oblastí, ako sú napríklad Merlot, Cabernet-Sauvignon, Syrah či Chardonnay, bolo možné diverzifikovať sortiment, a to najmä odrodových vín, a zároveň udržať kvalitu, s ktorou sa viaže dobrá povesť vín „Pays d’Hérault“.
Vplyvom teplého a suchého stredomorského podnebia sa plná zrelosť hrozna dosahuje pravidelne vo všetkých oblastiach a pri všetkých odrodách.
Tieto podmienky dozrievania v úzkej spojitosti s výnosmi z produkcie prispôsobenými nížinám a vápencovým plošinám, kde je vysadená väčšina vinohradov, odôvodňujú maximálny výnos uvedený v špecifikácii výrobku, najmä pri produktívnych odrodách ako Grenache a Carignan.
Vďaka všetkým týmto podmienkam možno takisto dosiahnuť relatívne skorý zber.
Vyrobené vína sa tak vyznačujú vždy prítomnými ovocnými arómami, hoci sa ich intenzita a povaha menia v závislosti od odrôd viniča a použitých výrobných technológií.
V prípade červených vín sa extrakcie vykonávajú tak, aby sa získali jemné štruktúry s vyzretými a lahodnými tanínmi.
V prípade bielych a ružových vín umožňujú arómy udržať vynikajúcu vyváženosť, zachovať sviežosť vín a ovocnosť.
Tieto vína sa majú väčšinou piť ako mladé.
Ročne sa v celom departmente Hérault vyrobí približne 900 000 hektolitrov vína s CHZO „Pays d’Hérault“, ktoré sa tak môže distribuovať na celom území Francúzska.
8.3.
Príčinná súvislosť medzi špecifickosťou zemepisnej oblasti a špecifickosťou výrobku Kombinácia pôdnych a klimatických podmienok v kontexte, ktorý mimoriadne praje pestovaniu viniča, bola a naďalej zostáva základom pre rozvoj a ekonomiku regionálneho vinohradníctva.
Vinohradníctvo a vinárstvo sú tak v oblasti Hérault kľúčovou aktivitou troch štvrtín vidieckych obcí departmentu.
Vďaka silnému zázemiu praktických a odborných znalostí spojených s umením pestovať vinič a vyrábať víno sa v srdci tejto rozľahlej historickej vinohradníckej oblasti rozvinula významná sieť vedeckovýskumných a technických stredísk zameraných na toto odvetvie, najmä vo svetoznámych vedeckovýskumných centrách ako Béziers a Montpellier (deväť Zmiešaných univerzitných výskumných oddelení, Vysokoškolský inštitút vinohradníctva a vinárstva).
Výsledky výskumu a sústava inovatívnych podnikov zasa dokázali dodať vínam s CHZO „Pays d’Hérault“ ten správny impulz.
Vďaka know-how vinohradníkov, vysádzaniu odrôd pochádzajúcich z iných vinohradníckych oblastí popri tradičných odrodách, rozvoju hospodárskych a podnikateľských subjektov, ako aj výskumných a popularizačných zariadení sa kvalita vín za posledných viac než štyridsať rokov mohla prispôsobovať vývoju na trhoch.
Tieto vína sa preto vyznačujú senzorickými a aromatickými vlastnosťami, ktoré spotrebitelia ľahko rozoznávajú a ktoré vyhľadávajú najmä turisti.
Toto všetko už celé stáročia prispievalo k trvalému šíreniu dobrého mena vinohradníctva v oblasti Hérault a vín predávaných pod týmto označením.
O ich dobrej povesti svedčia aj komerčné podujatia medzinárodných rozmerov usporadúvané na regionálnej úrovni (SITEVI, VINISUD) i rôzne slávnosti a akcie organizované v mestských aglomeráciách počas vinohradníckeho a vinárskeho roka.
Tieto podujatia prebiehajú vo veľmi srdečnej atmosfére spojenej s nadväzovaním spoločenských vzťahov, čo zároveň podporuje cestovný ruch v tejto stredomorskej oblasti.
V kontexte reštrukturalizácie vinohradov dokázali vinohradníci svojimi činnosťami plánovania stimulovať architektúru vinohradníckej krajiny v regióne a podporiť rozvoj enoturizmu, ktorý prispieva k šíreniu dobrého mena chráneného zemepisného označenia „Pays d’Hérault“.
9.
Ďalšie základné podmienky (balenie, označovanie, iné požiadavky) Doplňujúce informácie uvádzané na etiketách Právny rámec: vnútroštátne právne predpisy Druh ďalšej podmienky: dodatočné ustanovenia o označovaní Opis podmienky: Chránené zemepisné označenie „Pays d’Hérault“ možno doplniť o názov jednej alebo viacerých odrôd viniča.